


                                  PARLAMENTUL  ROMÂNIEI

                                     CAMERA DEPUTAŢILOR

	COMISIA JURIDICĂ,
 DE  DISCIPLINĂ  ŞI IMUNITĂŢI


	                   Bucureşti, 12 iunie 2014
                   Nr. Pl- x 220/2014


RAPORT

asupra propunerii legislative pentru modificarea și completarea Legii cetățeniei române nr. 21/1991

În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere, în fond, cu propunerea legislativă  pentru modificarea și completarea Legii cetățeniei române  nr. 21/1991, trimisă cu adresa nr. Pl-x 220 din 22 aprilie 2014 şi  înregistrată cu nr. 4c-11/493  din 23 aprilie 2014.
Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera  Deputaţilor este Cameră decizională.

Senatul, în calitate de primă Cameră sesizată, a respins propunerea legislativă  în şedinţa din 15 aprilie 2014. 

Comisia pentru drepturile omului, culte şi problemele minorităţilor naţionale a transmis un aviz negativ cu nr. 4c-5/320 din 7 mai 2014.
Comisia pentru comunităţile de români din afara graniţelor ţării a transmis un aviz favorabil.


Consiliul Legislativ, prin avizul nr. 1533 din 20 decembrie 2013, a avizat favorabil, cu observaţii şi propuneri, iniţiativa legislativă.


Guvernul României a transmis un punct de vedere cu nr.112 din 24 ianuarie 2014 prin care nu susţine adoptarea propunerii legislative.

Propunerea legislativă are ca obiect de reglementare: modificarea art. 8 alin. (2) lit. d) din Legea cetățeniei române nr. 21/1991, republicată, cu modificările și completările ulterioare, în sensul prevederii posibilității reducerii termenelor prevăzute la art. 8 alin. (1) lit. a) în situația în care solicitantul cetățeniei române a investit în România sume care depășesc 200.000 de euro pentru achiziția de bunuri imobile.

 În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat iniţiativa legislativă, expunerea de motive, punctul de vedere al Guvernului României şi  avizul Consiliului Legislativ în şedinţa din 11 iunie 2014. 


La dezbateri membrii Comisiei juridice, de disciplină şi imunităţi au fost prezenţi conform listei de prezenţă.


Cu ocazia dezbaterilor, s-a constatat că din compararea textului de lege actual cu cel propus de către inițiatori, rezultă în mod evident că ipoteza reglementată de legea actuală în cuprinsul art. 8 alin. (2) lit. d) din Legea nr. 21/1991, este total diferită de situația juridică propusă de inițiatori. Inițiatorii au în vedere simpla achiziție a unui imobil cu o valoare ce depășește 200.000 euro. S-a constatat că achiziția unui imobil nu este similară investiției în înțelesul art. 8 alin. (2) lit. d) din Legea cetățeniei române nr. 21/1991, republicată, cu modificările și completările ulterioare. De asemenea, s-a apreciat că simpla achiziție a unui bun imobil cu un preț ce depășește 200.000 euro este lipsită de caracterul excepțional avut în vedere de legiuitor la stabilirea ipotezelor cuprinse în art. 8 alin. (2) lit. a) și d) din Legea nr. 21/1991. Mai mult, o astfel de ipoteză dă naștere posibilității de fraudare a legii cu ajutorul simulației, prin întocmirea unor acte fictive de achiziție a bunurilor imobile. 
În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să supună plenului Camerei Deputaţilor respingerea propunerii legislative  pentru modificarea și completarea Legii cetățeniei române nr. 21/1991.
În raport cu obiectul şi conţinutul reglementării, propunerea legislativă face parte din categoria legilor organice.
                     PREŞEDINTE,                                                  SECRETAR,

               Bogdan Liviu CIUCĂ                             Theodor-Cătălin NICOLESCU                         

Consilier parlamentar, Paul Şerban

